NG Kerk en gays: Albei partye 'optimisties' oor hofuitspraak | Maroela Media
"Optimisties." Dís hoe Laurie Gaum, een van die hoofaansoekers in die aansoek om die NG Kerk se jongste besluit oor selfdegeslagverhoudings ongeldig te laat verklaar, oor die saak voel.
Dr. Gustav Claassen, algemene sekretaris van die NG Kerk, is eweneens positief oor die uitkoms vir die kerk.
Uitspraak oor die aansoek wat Dinsdag deur 'n groep NG Kerk-lidmate voor die hooggeregshof in Pretoria gedien het, word later vanjaar verwag.
Die NG Kerk se algemene sinode het in 2015 besluit kerke kan self besluit of hulle gay-verhoudings erken, gay paartjies in die kerk mag trou en of hulle gay predikante wil aanstel. Die sinodebesluit is egter in 2016 tydens 'n spesiale sitting vervang.
Ds. Nelis Janse van Rensburg, voorsitter van die Algemene Sinodale Moderamen van die NG Kerk, sê die kerk wou nie hof toe gaan nie. "Ons het gedink ons kan kerklike weë volg."
Die NG Kerk se moderatuur het vroeër gesê hulle is teleurgesteld dat daar nie daarin geslaag kon word om die aansoekers te oortuig om die tegniese kwessies binne die kerklike opset en raamwerk van hul Kerkorde te hanteer nie. Die kerk stem nie met die bewerings saam dat die kerk met sy 2016-besluit gay mense se reg op vrye assosiasie aantas nie.
"Die konstitusionele deel gaan oor die balansering van regte, maar die konstitusionele bedeling maak ook ruimte daarvoor dat geloofsgemeenskappe se standpunte gehandhaaf word," het Janse van Rensburg gesê.
Dr. Claassen sê dat hulle vanuit kerkgeledere ook baie positief oor die uitspraak voel. Hy het net lof vir adv. Schalk Burger wat vir hulle verskyn het. "Die lede van ons regspan het hulle baie goed voorberei en goed van hul taak gekwyt. Natuurlik is mens nie seker oor die uitspraak nie."
Die groep applikante in die hof. Foto: Verskaf
Volgens Gaum jr. is amper die helfte van die aansoekers self gay. Hy het gesê dat hy die voorleggings waardeer het en dat die regsproses hom beïndruk het.
"Die argumente was helder en goed uiteengesit. Die probleem het met die kerk se proseduriële verrigtinge ontstaan wat ons in hersiening wou neem. Die kerk het nie volgens sy eie reëls (die Kerkorde) opgetree nie en dis alleen 'n hof wat onafhanklik is wat hieroor kan beslis."
Die "privatisering van diskriminasie deur 'n kerk" is deur adv. Jeremy Gauntlett namens die aansoekers betreur. "Die kerk skuil dikwels agter godsdiensvryheid terwyl hy self agter die deur staan wat diskriminasie betref," het Gaum gesê.
Hy sê daar was 'n "openheid" rondom die kerk se besluit van 2015 wat beslis meer in ooreenstemming met die Grondwet was. Die besluit het godsdiensvryheid eerbiedig deurdat gemeentes hulle deur hul gewete kon laat lei.
Die applikante en hul ondersteuners. Foto: Verskaf
"2016 het 'n streep deur hierdie 'openheid' getrek. Die regters het indringende vrae gevra en dit het vir my na 'n regverdige verhoor gevoel. Ek is van mening dat ons prosedureel sowel as grondwetlik gesproke 'n sterk saak het. Die hofsaak was vir my 'n positiewe ervaring."
Die lidmate is deur die Kommissie vir Geslagsgelykheid (KVG) as vriend van die hof ondersteun, wat van mening is dat dit ongrondwetlik vir kerke is om teen mense te diskrimineer. Hulle vra dat die hof teen kerk- en geloofsgroepe moet beslis wat oor die mag beskik om teen selfdegeslagverhoudings te diskrimineer.
Die alliansie vir Verdediging van Suid-Afrikaanse Kerke se Onafhanklikheid (Adacsa) meen weer dat hierdie aansoek inbreuk op kerke se grondwetlike reg op vryheid van geloof maak. Sou die hof die KVG gelyk gee, mag dit teen hulle geloofsoortuigings en vertolking van die Bybel indruis. Maar die KVG sê die NG Kerk moet by landswette hou en nie "godsdiensvryheid" misbruik om teen gay mense te diskrimineer nie.
Hoekom wil die een groep hul indwing waar die ander groep nie dieselfde oortuiging deel. Breek weg en doen jou eie ding…
Gaan stig julle eie kerk, hou op om julle aan ander af te smeer, niks keer julle nie.
As Gaum en sy trawante sou slaag lui hulle die doodsklok vir hierdie eens magtige kerk.
Lagwekkend die tyd waarin ons leef. Hoekom in n plek wees waar jy binne jou weet niemand soek jou daar nie??? Gaan ons volgende gesê word wat se kleur hare mense ons moet van hou?
So volgens Gaum moet die kerk volgens wereldse beginsels gelei word, en nie deur God se woord nie. Jammer mnr Gaum, God regeer sy kerk , NIE DIE WERELD NIE